Forslag til Rådets direktiv om ændring af direktiv 77/388/EØF for så vidt angår muligheden for forsøgsvis at anvende en nedsat momssats for arbejdskraftintensive tjenesteydelser

(1999/C 102/10)

KOM(1999) 62 endelig - 1999/0056(CNS)

(Forelagt af Kommissionen den 15. marts 1999)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 99,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

(1) I artikel 12, stk. 3, litra a), i Rådets direktiv 77/388/EØF(1) af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag, senest ændret ved direktiv 98/80/EF(2), står der, at medlemsstaterne kan anvende enten én eller to nedsatte satser udelukkende for levering af goder og tjenesteydelser i de i bilag H omhandlede kategorier;

(2) arbejdsløshedsproblemet er dog så alvorligt, at de medlemsstater, som ønsker det, bør have tilladelse til at forsøge sig med virkningerne af en momslettelse i forbindelse med arbejdskraftintensive tjenesteydelser, der for tiden ikke er omhandlet i bilag H; denne nedsatte momssats kan ligeledes forventes for de pågældende virksomheder at mindske tilskyndelsen til (fortsat) at arbejde sort;

(3) denne nedsatte momssats kan ligeledes forventes for de pågældende virksomheder at mindske tilskyndelsen til (fortsat) at arbejde sort;

(4) indførelse af en sådan målrettet satsnedsættelse er imidlertid ikke uden fare for det indre markeds rette virkemåde og for afgiftens neutralitet; der bør derfor forsøgsvis fastsættes en tilladelsesprocedure for et afgrænset tidsrum af 3 år, og anvendelsesområdet for en sådan foranstaltning bør derfor begrænses strengt, for at denne fortsat kan kontrolleres og begrænses;

(5) der bør indføres en procedure for vurdering og opfølgning af tilladelserne for at efterprøve, om de er forenelige med det indre marked;

(6) med hensyn til fjernelse af konkurrenceforvridning inden for Fællesskabet skal de fornødne foranstaltninger tilbagekaldelse såsom en tilladelse eller indskrænkning af dennes anvendelsesområde træffes af Rådet, der træffer afgørelse med kvalificeret flertal efter proceduren i artikel 101;

(7) foranstaltningens forsøgsvise præg nødvendiggør, at de medlemsstater, der har iværksat den, nøje evaluerer dens følger for beskæftigelsen og dens effektivitet;

(8) foranstaltningen skal være strengt tidsbegrænset og afsluttet senest den 31. december 2002 -

UDSTEDT FØLGENDE DIREKTIV:

Artikel 1

I artikel 28 i direktiv 77/388/EØF indsættes som stk. 6: "6. Rådet, der enstemmigt træffer afgørelse på forslag fra Kommissionen, kan tillade, at en medlemsstat for hele perioden fra den 1. januar 2000 til den 31. december 2002 anvender de i artikel 12, stk. 3, litra a), tredje afsnit, omhandlede nedsatte satser på arbejdskraftintensive tjenesteydelser.

De pågældende tjenesteydelser overholder følgende betingelser:

a) de skal være arbejdskraftintensive

b) de skal leveres direkte til de endelige forbrugere

c) de skal være overvejende lokale og må ikke skabe konkurrenceforvridninger

Anvendelse af en nedsat sats bringer ikke det indre markeds rette virkemåde i fare.

Alle medlemsstater, der ønsker at indføre den i første afsnit nævnte foranstaltning, underretter senest den 1. september 1999 Kommissionen herom og giver den før den samme dato alle oplysninger, der er nyttige for vurderingen heraf, bl.a. følgende:

a) oplysninger om anvendelsesområde for og nøjagtig beskrivelse af de pågældende tjenesteydelser

b) oplysninger, der gør det muligt at vurdere, om de i første og andet afsnit fastsatte betingelser er opfyldt

c) oplysninger, hvoraf det fremgår, at foranstaltningen sandsynligvis ikke vil skabe konkurrenceforvridninger

d) oplysninger, hvoraf de budgetmæssige udgifter til den påtænkte foranstaltning fremgår

e) oplysninger, hvoraf det fremgår, at der er en snæver forbindelse mellem den prisnedsættelse, der følger af satsnedsættelsen, og den forudselige højere efterspørgsel og bedre beskæftigelse.

Konstaterer Kommissionen, at de foranstaltninger, en medlemsstat har indført, ikke kan opretholdes på grund af konkurrenceforvridning enten mellem de pågældende tjenesteydelser og lignende virksomhedsformer inden for den pågældende medlemsstat eller de pågældende tjenesteydelser og samme eller lignende virksomhedsformer i forskellige medlemsstater, foreslår den Rådet passende foranstaltninger. Rådet træffer afgørelse med kvalificeret flertal om disse forslag.

De medlemsstater, der har fået tilladelse til at anvende den i første afsnit omhandlede nedsatte sats, skal inden den 1. oktober 2002 udfærdige en udførlig rapport indenholdende en samlet evaluering af, hvor effektiv foranstaltningen har været med hensyn til jobskabelse."

Artikel 2

Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 1. januar 2000. De underretter Kommissionen herom.

Når medlemsstaterne vedtager disse bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

Artikel 3

Dette direktiv træder i kraft på syvendedagen efter offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

(1) EFT L 145 af 13.6.1977, s. 1.

(2) EFT L 281 af 17.10.1998, s. 31.